حائضہ کے روزے

ہر صحت مند عورت جس کا تولیدی عمل کے ذریعے استقرار حمل نہیں ہوا ہو، وہ ہر مہینے میں کچھ دن حیض یا ماہواری سے گذرتی ہے جس میں رحم سے فاسد مادہ خون سے ملتی جلتی شکل میں خارج ہوتا ہے۔ چوں کہ یہ ایک ناقابل گرفت فطری عمل ہے، اس وجہ سے یہ کیفیت غیر ارادی مگر ناپاکی کی کیفیت تصور کی جاتی ہے۔ حیض کے دوران عورت پر نماز معاف ہوتی ہے اور وہ نماز ادا نہیں کرتی، نیز ان ایام میں روزہ رکھنا بھی جائز نہیں ہوتا۔اس کے علاوہ اگر عورت روزہ رکھ بھی اور پھر حیض جاری ہو تو روزہ ٹوٹ جاتا ہے۔ اگر رمضان کے روزے حیض کی وجہ سے رہ جائیں تو بعد میں ان کی قضا کرنا ضروری ہے، جبکہ نماز کی قضا نہیں ہے۔ یہ احکام شریعت کی طرف سے آسانی اور رعایت کے طور پر مقرر کیے گئے ہیں۔ اس احکامات سے جواں سال لڑکیوں کے علاوہ بڑی عمر کو پہنچنے والی عورتیں متاثر ہوتی ہے۔ 

 روزوں کی قضا اور اس کی فرضیت 
حیض کی وجہ سے جو روزے رہ گئے، ان روزوں کی قضا عورت پر فرض ہے لہذاعورت کے لیے مستحب یہ ہے کہ ماہ رمضان گزرنے کے بعد ممکنہ صورت میں جتنا جلد ہو سکے ان قضا روزوں کو ادا کرلے کہ زندگی کا کوئی بھروسا نہیں۔ اب ان روزوں کی قضا کا وقت کب تک ہے؟ اس کی شریعت نے کوئی خاص مدت بیان نہیں کی، لہذا ان قضا روزوں کی ادائیگی کا وقت پوری زندگی ہے۔ ایامِ ممنوعہ کے علاوہ کسی بھی دن یہ قضا روزے رکھے جا سکتے ہیں۔ لیکن فقہائے کرام کی تصریحات کے مطابق مستحب یہ ہے کہ جتنا جلد ہو سکے ان روزوں کی قضا کرلی جائے کہ اس میں بھلائی کی طرف سبقت کرنا اور فرض کی ادائیگی سے برئی الذمہ ہونا ہے۔ 

 میعاد کا عدم تعین 
جن لوگوں نے یہ مسئلہ بیان کیا ہے کہ ”آنے والے رمضان سے پہلے پہلے عورت ان روزوں کی قضا کرلے ورنہ اسے ایک روزے کے بدلے میں 60 روزے رکھنا ہوں گے“انھوں نے بالکل غلط مسئلہ بیان کیا ہے، لہذا ان سب پر لازم ہے کہ وہ اس گناہ سے توبہ کریں اور آئندہ بغیر علم کے ہرگز کوئی شرعی مسئلہ بیان نہ کریں۔ اس طرح کے مسائل غیر عالم لوگ اپنی جہالت سے بیان کرتے ہیں ۔ یہ بہت نازک معاملہ ہے کیونکہ بغیر علم کے فتویٰ دینا شریعت پر افتراء باندھنا ہے جو سخت ناجائز وحرام ہے اور قرآن و حدیث میں اس کی شدید مذمت بیان ہوئی ہے۔

 نفلی روزوں میں عدم قضا کی گنجائش 
اگر کوئی عورت ماہ رمضان کی بجائے کوئی نفل روزہ رکھے اور اس دوران حیض شروع ہو، تو اسے فورًا روزہ توڑنا چاہیے ۔ چوں کہ روزہ نفلی تھا، اس لیے قضا لازم نہیں ہوتی۔ مگر نیت عمل کا ثواب اسے حاصل ہوتا ہے۔ 

 جدید ڈاکٹری تحقیقات 
قرآن مجید نے حیض کے دنوں کو ”اذی“ بھی کہا ہے کہ وہ ناپاکی کے دن تو ہیں ہی لیکن عورت کے لیے تکلیف اور اذیت کے دن بھی ہیں۔ تو عورتیں ان دنوں میں نہ صرف جسمانی طور کمزور ہوتی ہیں بلکہ جذباتی طور بھی کمزور ہو جاتی ہیں کہ ہارمونوں کی تبدیلیوں کی وجہ سے ان میں بہت تیزی سے موڈ وں کے بدلاؤ آتے جاتے ہیں۔ تو یہ مرض عام مرض کے جیسا نہیں ہے کہ جس میں روزہ رکھنے کی اجازت ہوتی ہے۔ اس مرض میں روزہ رکھوانا مکلف پر ایسا بوجھ لادنا ہے کہ جس کی وہ طاقت نہیں رکھتا ہے۔پس حائضہ عورت کے لیے حالت حیض میں روزہ رکھنا جائز نہیں ہے اور پاکی کے دنوں میں اس کی قضاء ادا کرے گی۔

 حوالہ جات 

زمرہ:روزہ